Este extrem de important să acordăm atenție pielii noastre, mai ales că este cel mai mare organ al corpului. Deși cancerul de piele are unele forme cu cele mai mari șanse de supraviețuire, acesta poate ajunge în stadii avansate dacă unele modificări la nivelul pielii nu sunt remarcate la timp.
În acest sens, este important să îți cunoști pielea și să apelezi la regula „ABCDE” pentru a afla dacă suferi de această afecțiune: pete care au o formă asimetrică, borduri sau margini neregulate, culoare neobișnuită, un diametru mai mare de 6 milimetri sau o pată care s-a schimbat în timp.
Și nu în ultimul rând, este important să consulți anual un medic dermatolog.
O pată care prezintă modificări în timp poate fi un semn al cancerului de piele. Un caz asemănător este cel al unei femei care a fost diagnosticată cu carcinom cu celule scuamoase.
Aceasta se plângea de o pată pe nas care continua să crească. Medicii au crezut că femeia avea doar o mușcătură de păianjen, însă s-a dovedit că pata era mai mult decât o mușcătură, conform Express.co.uk.
După mai multe consultații medicale, femeia a primit diagnosticul îngrijorător. Fiica acesteia, Meghan Peterson, a intrat pe TikTok pentru a împărtăși povestea cu cei peste 900.000 de urmăritori ai săi.
Calvarul acesteia a început în timpul pandemiei COVID-19 din 2020. Mama tinerei a sunat-o plângându-se de o mică pată pe care o avea în vârful nasului. Din pricina restricțiilor, ea nu a putut obține decât o programare prin apel video cu medicul.
„Mica pată crescuse considerabil”
Acesta i-a prescris o cremă cu antibiotic pentru ceea ce a spus că este o mușcătură de păianjen.
Două săptămâni mai târziu, femeia nu a văzut nicio îmbunătățire. Astfel, fiica acesteia a decis să întrebe o cunoștință, care era medic dermatolog.
„Îngrijorător, el mi-a spus că nu credea deloc că este vorba de o mușcătură de păianjen. Și, de fapt, credea că era un tip de cancer de piele", a mai spus tânăra.
„Trecuse doar o săptămână, maxim două săptămâni și mica pată crescuse considerabil. Și în acest moment, mamei mele încă i se spunea că este o mușcătură de păianjen".
În cele din urmă, femeia a apelat la serviciile medicale private.
„De obicei, acest tip de cancer de piele este foarte ușor de tratat”, a declarat fiica femeii. „Problema este că, din cauza faptului că cel al mamei mele creștea atât de rapid, ceea ce puteam vedea la exterior putea fi potențial mult mai rău în interior, un fel de efect de aisberg.”
În continuare, femeia a suferit o intervenție chirurgicală și medicii i-au reconstruit nasul folosind piele prelevată de pe frunte.